Untuk kegunaan lain, sila lihat Oberon (nyahkekaburan).

**Oberon** (Tulisan Jawi: اوبرون) atau juga disebut sebagai **Uranus IV** ialah bulan utama terjauh bagi planet Uranus. Ia merupakan bulan kedua terbesar Uranus dan yang kesepuluh terbesar dalam Sistem Suria. Oberon ditemui oleh William Herschel pada tahun 1787 dan namanya berasal daripada nama raja pari-pari mitos dalam *Mimpi Suatu Malam Pertengahan Musim Panas* karya William Shakespeare. Sebahagian orbit Oberon berada di luar magnetosfera Uranus.

Oberon mungkin terbentuk daripada cakera akresi yang mengelilingi Uranus setelah pembentukan planet. Bulan ini terdiri daripada ais dan batu-batuan, dan ia mungkin dibezakan melalui teras yang berbatu dan mantel yang berais. Lapisan air mungkin wujud di antara mantel dan teras. Permukaan Oberon yang berwarna gelap dan sedikit merah, kelihatannya terbentuk melalui hentaman asteroid dan komet. Ia dilitupi dengan pelbagai jenis kawah hentaman dengan diameter mencecah sehingga 210 km. Di Oberon juga terdapat rangkaian *chasma* (graben atau tubir sesar) yang terbentuk ketika sambungan kerak sebagai akibat perluasan bahagian dalam semasa evolusi awal.

Penemuan dan penamaan
---------------------

Oberon ditemui oleh William Herschel pada 11 Januari 1787 iaitu pada hari yang sama di mana beliau menemui bulan terbesar Uranus, Titania. Beliau kemudiannya melaporkan penemuan empat buah lagi bulan, walaupun ia sebenarnya tidak wujud. Untuk hampir lima puluh tahun setelah penemuan tersebut, Titania dan Oberon tidak dicerap oleh alatan lain melainkan kepunyaan Herschel meskipun bulan tersebut boleh dilihat dari Bumi dengan teleskop amatur pada hari ini.

Kesemua bulan Uranus dinamakan sempena watak yang dibuat oleh William Shakespeare atau Alexander Pope. Nama Oberon berasal daripada Oberon, raja pari-pari di dalam kisah *Mimpi Suatu Malam Pertengahan Musim Panas*. Nama semua empat bulan Uranus dicadangkan oleh anak lelaki William Herschel, John pada tahun 1852 atas permintaan William Lassell, yang telah menemui dua bulan lain, Ariel dan Umbriel, pada tahun sebelumnya. Kata adjektif Oberon dalam bahasa Inggeris adalah *Oberonian*.

Oberon pada awalnya disebut sebagai "satelit kedua Uranus" dan pada tahun 1848, ia diberikan gelaran sebagai **Uranus II** oleh William Lassell, walaupun kadangkala beliau juga menggunakan penomboran William Herschel (dalam penomboran tersebut, Titania dan Oberon diberi angka II dan IV). Pada tahun 1851, Lassell menomborkan empat bulan yang diketahui pada masa itu berdasarkan jaraknya dari Uranus dan semenjak itu Oberon disebut sebagai **Uranus IV**.

Orbit
-----

Oberon mengorbit Uranus dari jarak sekitar 584,000 km, menjadikannya yang terjauh di antara lima bulan utama Uranus. Orbit Oberon sedikit sipi dan condong terhadap khatulistiwa Uranus. Tempoh orbitnya adalah sekitar 13.5 hari iaitu sama dengan tempoh putarannya. Dalam kata lain, Oberon mempunyai orbit segerak serta terkunci pasang surutnya (salah satu sisi bulan selalu menghadap Uranus). Sebahagian daripada orbit Oberon berada di luar magnetosfera Uranus. Akibatnya, permukaan Oberon secara langsung disambar oleh angin suria. Hal ini penting kerana hemisfera belakang bulan yang mengorbit di dalam magnetosfera disambar oleh plasma magnetosfera, yang turut berputar bersama dengan planet. Pembedilan ini mungkin mengakibatkan hemisfera belakang menjadi gelap, yang dapat diamati pada semua bulan Uranus kecuali Oberon.

Disebabkan Uranus mengorbit Matahari pada sisinya dan orbit bulannya berada di satah khatulistiwa planet, bulan-bulan tersebut mengalami kitaran musim yang melampau. Kedua-dua kutub utara dan selatan Oberon berada dalam kegelapan selama 42 tahun, dan 42 tahun kemudian terus disinari oleh matahari. Matahari tersebut terbit berhampiran zenit di atas salah satu kutub pada setiap solstis. Lintas terbang yang dilakukan *Voyager 2* terhadap Oberon adalah sekena dengan solstis musim panas hemisfera selatan pada tahun 1986, ketika hampir seluruh hemisfera utara berada dalam kegelapan. Setiap 42 tahun, ketika Uranus mengalami ekuinoks dan satah khatulistiwanya bersilang dengan Bumi, penghijaban bulan-bulan Uranus mungkin terjadi. Kejadian seperti itu berlaku selama enam minit dan berjaya dicerap pada 4 Mei 2007 ketika Oberon menghijab Umbriel.

Ciri-ciri fizikal
-----------------

### Kandungan dan struktur dalaman

Oberon merupakan bulan Uranus kedua terbesar selepas Titania dan bulan kesepuluh terbesar di dalam Sistem Suria. Ketumpatan Oberon adalah 1.63 g/cm³ iaitu lebih tinggi daripada ketumpatan tipikal bulan Zuhal di mana ia menandakan bahawa Oberon mempunyai perkadaran komponen ais dan bukan ais yang seimbang. Komponen bukan ais mungkin diperbuat daripada batu dan bahan berkarbon termasuklah sebatian organik yang berat. Kewujudan ais air disokong oleh pemerhatian spektroskopik yang menunjukkan wujudnya ais air berhablur pada permukaan Oberon. Jalur serapan ais air adalah lebih kuat di hemisfera belakang Oberon berbanding hemisfera hadapan. Perkara ini adalah berlawanan seperti apa yang diperhatikan pada bulan Uranus yang lain dimana hemisfera hadapan mempunyai tanda ais air yang lebih kuat. Sebab hal ini berlaku masih belum diketahui tetapi ia mungkin berkaitan dengan pembentukan tanah melalui hentaman pada permukaan yang lebih kuat di hemisfera hadapan. Hentaman meteorit cenderung untuk mengeluarkan ais daripada permukaan, meninggalkan bahan bukan ais yang gelap di belakang. Bahan gelap tersebut mungkin terbentuk melalui proses sinaran metana klatrat atau penggelapan sinaran pada sebatian organik yang lain.

Oberon mungkin telah dibezakan menjadi teras berbatu yang dikelilingi oleh mantel berais. Jika ini berlaku, maka jejari teras Oberon (480 km) adalah kira-kira 63% daripada jejari bulan dan jisimnya adalah sekitar 54% daripada jisim bulan (perkadaran ini ditentukan melalui kandungan Oberon). Tekanan di dalam pusat Oberon adalah sekitar 0.5 GPa (5 kbar). Buat masa ini, keadaan mantel berais masih belum jelas. Apabila ais yang mengandungi ammonia atau antibeku lain mencukupi, Oberon mungkin mempunyai lapisan lautan cecair di antara teras dan mantel. Ketebalan lautan ini (jika ia wujud) adalah sehingga 40 km dan suhunya adalah kira-kira 180 K Namun, struktur dalaman Oberon bergantung kepada sejarah termanya yang masih belum diketahui.

### Geologi

Imej warna palsu berunjuran komputer Oberon. Kawasan putih masih belum digambarkan oleh kapal angkasa. Kawah besar dengan dasar gelap (di sebelah kanan tengah) merupakan kawah Hamlet, kawah Othello di kiri bawah dan lembah Chasma Mommur di kiri atas.
Oberon adalah bulan besar kedua tergelap selepas Umbriel. Permukaannya menunjukkan kesan pertentangan yang kuat dimana kebolehpantulannya berkurang daripada 31% pada sudut fasa 0° (albedo geometri) kepada 22% pada sudut sekitar 1°. Oberon mempunyai albedo Bond kira-kira 14%. Permukaannya secara umum berwarna merah, kecuali deposit hentaman yang masih baru, yang biasanya berwarna sedikit biru atau neutral. Oberon sebenarnya merupakan bulan termerah di antara bulan utama Uranus. Hemisfera hadapannya lebih merah berbanding hemisfera belakang kerana ia mengandungi bahan berwarna merah tua yang lebih banyak. Pemerahan permukaan Oberon adalah hasil daripada luluhawa angkasa yang disebabkan pembedilan permukaan oleh zarah bercas dan mikrometeorit. Walau bagaimanapun, asimetri warna Oberon lebih mungkin disebabkan oleh akresi bahan merah yang berpusar dari luar sistem Uranus dan ia berkemungkinan daripada bulan tak nalar, yang akan berlaku terutamanya di hemisfera hadapan.

Ahli sains telah mengenal pasti dua jenis ciri-ciri permukaan pada Oberon iaitu kawah dan *chasma* ("ngarai"—lekukan yang panjang, dalam dan curam yang barangkali boleh diperikan sebagai lembah rengkahan atau tubir di Bumi). Oberon mempunyai kawah yang paling banyak berbanding bulan-bulan Uranus yang lain dan ketumpatan kawahnya hampir tepu apabila pembentukan kawah baru diimbangi oleh kehancuran kawah yang lama. Bilangan kawah yang banyak menunjukkan bahawa permukaan Oberon merupakan salah satu yang paling purba dalam kalangan bulan Uranus. Garis pusat di Oberon mencecah sehingga 206 kilometer bagi kawah terbesar di bulan tersebut, iaitu kawah Hamlet. Banyak kawah besar dikelilingi oleh lecitan hentaman yang cerah (sistem sinaran) yang terdiri daripada ais. Kawah terbesar, Hamlet, Othello dan Macbeth mempunyai dasar yang diperbuat daripada bahan yang sangat gelap yang terenap setelah pembentukannya. Puncak dengan ketinggian 11 km telah dicerap didalam beberapa imej *Voyager* berdekatan rantau tenggara Oberon, yang mungkin merupakan puncak tengah di lembangan hentaman yang besar dengan garis pusat sekitar 375 km. Permukaan Oberon bersilang dengan suatu sistem ngarai yang kurang meluas berbanding dengan Titania. Sisi-sisi ngarai berkemungkinan merupakan tubir sesar yang dihasilkan oleh sesar biasa sama ada ia tua atau baru. Ngarai yang paling menonjol di Oberon adalah Chasma Mommur.

Geologi Oberon dipengaruhi oleh dua daya: pembentukan kawah hentaman dan pelapisan semula secara endogenik. Pembentukan kawah hentaman berlaku di sepanjang sejarah Oberon dan ia bertanggungjawab terhadap rupa Oberon pada hari ini. Pelapisan semula secara endogenik berlaku selepas pembentukan Oberon. Proses endogenik tersebut kebanyakanya adalah tektonik secara semula jadi dan yang membawa kepada pembentukan ngarai yang sebenarnya adalah retakan gergasi dalam kerak ais. Ngarai tersebut menghancurkan sebahagian permukaan yang lama. Peretakan kerak disebabkan oleh pengembangan Oberon sebanyak 0.5%, yang terjadi dalam dua fasa sepadan dengan ngarai tua dan muda.

Rupa muka tompok-tompok gelap yang sebahagian besarnya berlaku di hemisfera depan dan di dalam kawah masih belum diketahui. Beberapa ahli sains berandaian bahawa tompok-tompok tersebut berasal daripada "gunung berapi ais" (seakan-akan seperti mare qamari), manakala yang lain berpendapat bahawa hentaman mengeluarkan bahan gelap yang terkubur di bawah ais tulen (kerak). Berdasarkan hipotesis yang kedua, sebahagian Oberon sekurang-kurangnya perlu dibezakan, dengan kerak ais terletak di atas bahagian dalam yang tidak dibezakan.


Rupa muka permukaan Oberon yang telah dinamakan| Rupa muka | Dinamakan sempena | Jenis | Panjang garis pusat (km) | Koordinat |
| --- | --- | --- | --- | --- |
| Chasma Mommur | Mommur (cerita rakyat Perancis) | *Chasma* | 537 | 16°18′S 323°30′E﻿ / ﻿16.3°S 323.5°E﻿ / -16.3; 323.5 |
| Antony | Mark Antony | Kawah | 47 | 27°30′S 65°24′E﻿ / ﻿27.5°S 65.4°E﻿ / -27.5; 65.4 |
| Caesar | Julius Caesar | 76 | 26°36′S 61°06′E﻿ / ﻿26.6°S 61.1°E﻿ / -26.6; 61.1 |
| Coriolanus | Coriolanus | 120 | 11°24′S 345°12′E﻿ / ﻿11.4°S 345.2°E﻿ / -11.4; 345.2 |
| Falstaff | Falstaff | 124 | 22°06′S 19°00′E﻿ / ﻿22.1°S 19.0°E﻿ / -22.1; 19.0 |
| Hamlet | Hamlet | 206 | 46°06′S 44°24′E﻿ / ﻿46.1°S 44.4°E﻿ / -46.1; 44.4 |
| Lear | Raja Lear | 126 | 5°24′S 31°30′E﻿ / ﻿5.4°S 31.5°E﻿ / -5.4; 31.5 |
| MacBeth | Macbeth | 203 | 58°24′S 112°30′E﻿ / ﻿58.4°S 112.5°E﻿ / -58.4; 112.5 |
| Othello | Othello | 114 | 66°00′S 42°54′E﻿ / ﻿66.0°S 42.9°E﻿ / -66.0; 42.9 |
| Romeo | Romeo | 159 | 28°42′S 89°24′E﻿ / ﻿28.7°S 89.4°E﻿ / -28.7; 89.4 |
| Rupa muka permukaan Oberon dinamakan berdasarkan watak dan tempat yang berkaitan dengan karya Shakespeare. |

Asal usul dan evolusi
---------------------

Oberon dipercayai telah terbentuk daripada cakera akresi atau subnebula iaitu suatu cakera gas atau debu yang sama ada wujud di sekitar Uranus untuk beberapa waktu selepas pembentukannya atau dicipta oleh hentaman gergasi yang mungkin menyebabkan keserongan besar kepada Uranus. Komposisi tepat subnebula masih belum diketahui, namun ketumpatan Oberon dan bulan Uranus yang lain secara relatifnya lebih tinggi berbanding dengan bulan Zuhal, menunjukkan bahawa bulan-bulan Uranus mempunyai kandungan air yang rendah. Kandungan karbon dan nitrogen mungkin wujud dalam bentuk karbon monoksida dan N2, bukannya metana dan ammonia. Bulan yang terbentuk daripada subnebula tersebut mungkin mengandungi kurang air ais (dengan CO dan N2 terperangkap sebagai klatrat) dan lebih banyak bahan berbatuan yang menjelaskan mengapa bulan Uranus mempunyai ketumpatan yang tinggi.

Akresi Oberon mungkin berlanjutan selama beberapa ribu tahun. Hentaman yang mengiringi akresi itu menyebabkan pemanasan lapisan luar bulan. Pada kedalaman kira-kira 60 kilometer (37 bt), suhu maksimum boleh mencapai kira-kira 230 K (−43 °C). Selepas akhir pembentukan, lapisan bawah permukaan menyejuk manakala lapisan dalam Oberon memanas disebabkan oleh pereputan unsur-unsur radioaktif yang hadir di dalam batu-batuannya. Lapisan berhampiran permukaan yang menyejuk mengucup sementara lapisan dalaman mengembang. Ini menyebabkan tekanan pemanjangan pada kerak bulan yang membawa kepada keretakan. Rangkaian ngarai yang wujud pada hari ini mungkin disebabkan oleh proses ini yang berlangsung selama sekitar 200 juta tahun, menggambarkan bahawa aktiviti endogenik yang disebabkan oleh kejadian tersebut sudah berakhir berbilion tahun lalu.

Pemanasan akresi awal bersama-sama dengan pereputan secara berterusan unsur-unsur radioaktif itu mungkin cukup kuat untuk meleburkan ais jika wujud antibeku seperti ammonia (dalam bentuk ammonia hidrat) atau garam. Peleburan yang berlanjutan mungkin telah membawa kepada pemisahan ais dari batu-batuan dan pembentukan teras berbatu yang dikelilingi oleh mantel berais. Lapisan air cecair ("lautan") yang kaya dengan ammonia terlarut mungkin terbentuk di sempadan di antara teras dan mantel. Suhu eutektik campuran ini ialah 176 K (−97 °C). Apabila suhu jatuh dibawah nilai ini, lautan mungkin boleh menjadi beku. Pembekuan air akan membawa kepada pengembangan lapisan dalam, yang mungkin menyumbang kepada pembentukan ngarai seperti graben. Namun begitu, pengetahuan semasa evolusi Oberon masih lagi terhad.

Penjelajahan
------------

Setakat ini, satu-satunya imej dekat Oberon diambil oleh kuar *Voyager 2* di mana bulan Oberon melintas terbang Uranus pada Januari 1986. Jarak terdekat *Voyager 2* dari Oberon adalah 470,600 kilometer (292,400 bt) dan imej terbaik Oberon mempunyai peleraian ruangan 6 km. Imej tersebut meliputi sekitar 40% permukaan, tetapi hanya 25% permukaan yang diimejkan dengan leraian yang membenarkan pemetaan geologi. Ketika waktu lintas terbang, hemisfera selatan Oberon sedang menghadap Matahari, sehingga hemisfera utara yang gelap tidak dapat dikaji. Tiada kapal angkasa lain yang pernah melawat sistem Uranus, dan setakat ini belum ada misi untuk ke Uranus dirancang pada masa hadapan.

Lampiran
--------

### Nota

1. ↑   Luas permukaan berasal daripada jejari *r*: {\displaystyle 4\pi r^{2}}.
2. ↑   Isi padu *v* diperoleh daripada jejari *r*: {\displaystyle 4\pi r^{3}/3}.
3. ↑   Graviti permukaan berasal daripada jisim *m*, pemalar graviti *G* dan jejari *r*: {\displaystyle Gm/r^{2}}.
4. ↑   Halaju lepas diperoleh daripada jisim *m*, pemalar graviti *G* dan jejari *r*: √2*Gm*/*r*.
5. ↑   Lima bulan utama Uranus adalah Miranda, Ariel, Umbriel, Titania dan Oberon.
6. ↑  Sembilan bulan yang lebih besar daripada Oberon ialah Ganymede, Titan, Callisto, Io, Bulan Bumi, Europa, Triton, Titania dan Rhea.
7. ↑  Beberapa ngarai di Oberon merupakan graben.
8. ↑  Misalnya, Tethys, bulan Zuhal, mempunyai ketumpatan 0.97 g/cm³, yang menunjukkan bahawa bulan tersebut mengandungi lebih daripada 90% air.

### Rujukan

1. 1 2  
doi: 10.1098/rstl.1787.0016   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
2. 1 2  
Shakespeare, William (1935). *Mimpi Suatu Malam Pertengahan Musim Panas (*A midsummer night's dream*)*. Macmillan. m/s. xliv. ISBN 0-486-44721-9.
3. 1 2 3 4 5  
"Planetary Satellite Mean Orbital Parameters". Makmal Perejangan Jet, Institut Teknologi California.
4. ↑  
doi: 10.1016/0019-1035(88)90054-1   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
5. 1 2 3  
doi: 10.1086/116211   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
6. 1 2 3 4 5 6 7 8 9 10 11 12  
doi: 10.1126/science.233.4759.43   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
7. 1 2 3  
doi: 10.1006/icar.2001.6596   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
8. 1 2 3 4 5 6 7 8 9  
doi: 10.1016/j.icarus.2006.04.016   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
9. 1 2  
Newton, Bill; Teece, Philip (1995). *The guide to amateur astronomy*. Cambridge University Press. m/s. 109. ISBN 978-0-521-44492-7.
10. ↑  
doi: 10.1098/rstl.1788.0024   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
11. ↑  
doi: 10.1098/rstl.1798.0005   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
12. ↑  
Struve, O. (1848). "Note on the Satellites of Uranus". *Notis Bulanan Persatuan Astronomi Diraja*. **8** (3): 44–47. Bibcode:1848MNRAS...8...43.
13. ↑  
Herschel, John (1834). "On the Satellites of Uranus". *Notis Bulanan Persatuan Astronomi Diraja*. **3** (5): 35–36. Bibcode:1834MNRAS...3Q..35H. Unknown parameter `|month=` ignored (bantuan)CS1 maint: ref=harv (link)
14. ↑  
doi: 10.1086/126146   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
15. ↑  
Lassell, W. (1852). "Beobachtungen der Uranus-Satelliten". *Astronomische Nachrichten* (dalam bahasa Jerman). **34**: 325. Bibcode:1852AN.....34..325.
16. ↑  
Lassell, W. (1851). "On the interior satellites of Uranus". *Notis Bulanan Persatuan Astronomi Diraja*. **12**: 15–17. Bibcode:1851MNRAS..12...15L.
17. ↑  
Lassell, W. (1848). "Observations of Satellites of Uranus". *Notis Bulanan Persatuan Astronomi Diraja*. **8** (3): 43–44. Bibcode:1848MNRAS...8...43.
18. ↑  
Lassell, W. (1850). "Bright Satellites of Uranus". *Notis Bulanan Persatuan Astronomi Diraja*. **10** (6): 135. Bibcode:1850MNRAS..10..135L.
19. ↑  
doi: 10.1086/100198   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
20. 1 2  
doi: 10.1126/science.233.4759.85   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
21. ↑  
doi: 10.1111/j.1745-3933.2007.00418.x   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
22. ↑  
"Planetary Satellite Physical Parameters". Makmal Perejangan Jet NASA. Dicapai pada 31 Januari 2009.
23. 1 2 3 4 5 6 7  
doi: 10.1016/j.icarus.2006.06.005   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
24. 1 2 3  
Bell, J. F. III; McCord, T. B. (1991). "A search for spectral units on the Uranian satellites using color ratio images" (Prosiding Persidangan). *Persidangan Sains Planet dan Bulan, Ke-21, 12-16 Mac, 1990*. Houston, Texas, Amerika Syarikat: Institut Sains Planet dan Bulan. m/s. 473–489.
25. 1 2 3  
Helfenstein, P.; Hillier, J.; Weitz, C.; Veverka, J. (1990). "Oberon: Color Photometry and its Geological Implications". *Abstracts of the Lunar and Planetary Science Conference*. Institut Sains Planet dan Bulan, Houston. **21**: 489–490. Bibcode:1990LPI....21..489H. Unknown parameter `|month=` ignored (bantuan)
26. ↑  
doi: 10.1016/0019-1035(91)90064-Z  
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
27. ↑  
USGS Astrogeology: Gazetteer of Planetary Nomenclature – Feature Types
28. 1 2 3 4 5 6 7 8 9  
doi: 10.1029/JA092iA13p14918   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
29. ↑  
USGS/IAU (1 Oktober 2006). "Hamlet on Oberon". *Gazetir Tatanama Planet*. USGS Astrogeology. Dicapai pada 28 Mac 2012.
30. 1 2  
doi: 10.1016/j.icarus.2004.05.009   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
31. 1 2 3 4 5  
Croft, S. K. (1989). "New geological maps of Uranian satellites Titania, Oberon, Umbriel and Miranda". **20**. Institut Sains Planet dan Bulan, Houston. m/s. 205C.
32. ↑  
"Oberon: Mommur". *Gazetir Tatanama Planet*. USGS Astrogeology. Dicapai pada 30 Ogos 2009.
33. ↑  
"Oberon Nomenclature Table Of Contents". *Gazetir Tatanama Palanet*. USGS Astrogeology. Dicapai pada 30 Ogos 2013.
34. ↑  
Strobell, M. E.; Masursky, H. (1987). "New Features Named on the Moon and Uranian Satellites". *Mujarad Persidangan Sains Planet dan Bulan*. **18**: 964–965. Bibcode:1987LPI....18..964S. Unknown parameter `|month=` ignored (bantuan)
35. 1 2 3  
doi: 10.1051/0004-6361:20031515   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
36. 1 2  
doi: 10.1029/JB093iB08p08779   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
37. 1 2  
doi: 10.1029/91JE01401   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri
38. ↑  
doi: 10.1029/JA092iA13p14873   
Petikan ini akan disiapkan secara automatik dalam beberapa minit. Anda boleh memotong barisan atau mengembangkannya sendiri

### Pautan luar

|  |  |
| --- | --- |
|  | Wikimedia Commons mempunyai media berkaitan ***Oberon (bulan)*** |

* Arnett, Bill (22 Disember 2004). "Oberon profile". The Nine Planets.
* Arnett, Bill (17 November 2004). "Seeing the Solar System". The Nine Planets.
* Hamilton, Calvin J. (2001). "Oberon". *Views of the Solar System*. External link in `|work=` (bantuan)
* "Oberon: Overview". Laman Solar System Exploration NASA. Diarkibkan daripada yang asal pada 2007-08-01. Dicapai pada 2013-10-04. Italic or bold markup not allowed in: `|publisher=` (bantuan); External link in `|publisher=` (bantuan)
* Tatanama Oberon daripada Tapak Tatanama Planet USGS
* Imej Oberon di laman web NASA

| * l
* b
* s
Uranus |
| --- |
| Geografi | 
* Atmosfera
* Iklim
* Titik hitam
* Magnetosfera
* Gelang

 | Imej planet Uranus oleh NASAImej planet Uranus oleh NASA |
| Bulan | 
* Ariel
* Miranda
* Oberon
* Puck
* Titania
* Umbriel

 |
| Falak | 

|  |  |
| --- | --- |
| Penemuan | 
* Gerard Kuiper
* James L. Elliot
* William Herschel
* William Lassell

 |
| Umum | 
* 15 Orionis
* Planet minor yang melintasi Uranus

 |
| Trojan | 
* 2011 QF99

 |

 |
| Penjelajahan | 
* Voyager 2 (lintas terbang 1986)
* Kuar dan pengorbit Uranus (dicadangkan)
* Uranus Pathfinder (dicadangkan)

 |
| Berkaitan | 
* Cereka

 |
| 
* Kategori Uranus Kategori
* Portal Uranus Portal
* Templat

 |

| * l
* b
* s
Bulan dalam Sistem Suria |
| --- |
| Bulan planet | 
* Bumi
* Marikh
* Musytari
* Zuhal
* Uranus
* Neptun

 |  |
| Sistem bulan yang lain | 
* Bulan asteroid
* Pluto
* Eris
* Haumea

 |
| Bulan terbesar | 
* Ganymede
* Titan
* Callisto
* Io
* Bulan
* Europa
* Triton
* Titania
* Rhea
* Oberon
* Iapetus
* Charon
* Umbriel
* Ariel
* Dione
* Tethys
* Dysnomia
* Enceladus
* Miranda
* Proteus
* Mimas

 |
| 
* Nalar
* Tak nalar
* Bulan dalam
* Trojan
* Senarai
* Penamaan

 |

Portal:* Astronomi
* Sistem Suria